CELEX: 52017PC0396
Language: sk
Date: 2017-07-27
Title: Návrh ROZHODNUTIE RADY o pozícii, ktorá sa má prijať v mene Európskej únie v Spoločnej rade CARIFORUM – EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zmenu prílohy IX k protokolu 1: Zámorské krajiny a územia

EURÓPSKA KOMISIA
            V Bruseli27. 7. 2017
            COM(2017) 396 final
            2017/0172(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnej rade CARIFORUM – EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zmenu prílohy IX k protokolu 1: Zámorské krajiny a územia
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia o stanovení pozície, ktorá sa má v mene Únie prijať v Spoločnej rade CARIFORUM – EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane v súvislosti s plánovaným prijatím rozhodnutia, ktorým sa mení príloha IX k protokolu 1 k uvedenej dohode o zámorských krajinách a územiach.
            
            
               2.Kontext návrhu
            
            
               2.1.Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane
            
            
               Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (ďalej len „dohoda“) má za cieľ prispieť k zníženiu a konečnému odstráneniu chudoby vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a dohodou z Cotonou.
            
            
               Dohoda bola podpísaná 15. októbra 2008 a predbežne sa vykonáva od 29. decembra 2008.
            
            
               2.2.Spoločná rada CARIFORUM – EÚ 
            
            
               Spoločná Rada CARIFORUM – EÚ je vo všeobecnosti zodpovedná za uplatňovanie a vykonávanie tejto dohody a sleduje plnenie jej cieľov. Stretáva sa na ministerskej úrovni v pravidelných intervaloch nepresahujúcich obdobie dvoch rokov. Na účely dosiahnutia cieľov tejto dohody má právomoc prijímať rozhodnutia v súvislosti so všetkými záležitosťami, na ktoré sa dohoda vzťahuje. Prijaté rozhodnutia sú záväzné pre strany a signatárske štáty CARIFORUM-u, ktoré v súlade s vnútornými predpismi jednotlivých zmluvných strán a signatárskych štátov prijmú všetky nevyhnutné opatrenia na ich vykonanie.
            
            
               2.3.Plánovaný akt Spoločnej rady CARIFORUM – EÚ 
            
            
               Dňa 17. novembra 2017 má Spoločná rada CARIFORUM – EÚ na svojom štvrtom zasadnutí prijať rozhodnutie o zmene prílohy IX k protokolu 1, ktorá obsahuje zoznam zámorských krajín a území (ZKÚ) (ďalej len „plánovaný akt“).
            
            
               Cieľom plánovaného aktu je zabezpečiť, aby bol zoznam ZKÚ v prílohe IX k protokolu 1 k dohode aktualizovaný a zosúladený s prílohou II Zmluvy o fungovaní Európskej únie s prihliadnutím na zmenu štatútu troch území na tomto zozname.
            
            
               Svätý Bartolomej (FR) získal 1. januára 2012 štatút zámorskej krajiny a územia pridruženého k Európskej únii. Mayotte (FR) sa 1. januára 2014 stal najvzdialenejším regiónom Európskej únie. Rozhodnutie Rady 2013/755/EÚ o pridružení zámorských krajín a území k Európskej únii, ktoré sa uplatňuje na všetky ZKÚ uvedené v prílohe II k ZFEÚ, takisto nadobudlo účinnosť 1. januára 2014. Zoznam ZKÚ v prílohe IX k protokolu 1 k dohode by sa preto mal zodpovedajúcim spôsobom aktualizovať.
            
            
               Plánovaný akt sa stáva záväzným pre zmluvné strany v súlade s článkom 229 ods. 1 a 2 dohody.
            
            
               3.Pozícia, ktorá sa má prijať v mene Únie
            
            
               Dohoda bola podpísaná 15. októbra 2008 a predbežne sa vykonáva od 29. decembra 2008.
            
            
               Cieľom navrhovanej pozície, ktorá sa má prijať v mene Únie, je dosiahnuť, aby bol plánovaný akt záväzný.
            
            
               4.Právny základ
            
            
               4.1.Procesnoprávny základ
            
         
         
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovuje rozhodnutie, ktorým sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
            
            
               4.1.2.Uplatnenie na tento prípad
            
            
               Spoločná Rada CARIFORUM – EÚ je orgán zriadený dohodou.
            
            
               Akt, ktorý má Spoločná rada CARIFORUM – EÚ prijať, predstavuje akt s právnymi účinkami. Plánovaný akt bude záväzný podľa medzinárodného práva v súlade s článkom 229 ods. 1 a 2 dohody.
            
            
               Plánovaným aktom sa inštitucionálny rámec dohody nedopĺňa ani nemení.
            
            
               Procesnoprávnym základom pre navrhované rozhodnutie je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu plánovaného aktu, v súvislosti s ktorým sa prijíma pozícia v mene Únie.
            
            
               4.2.2.Uplatnenie na tento prípad
            
            
               Hlavný cieľ a obsah plánovaného aktu sa týkajú spoločnej obchodnej politiky.
            
            
               Hmotnoprávnym základom navrhovaného rozhodnutia je preto článok 207 ZFEÚ.
            
            
               4.3.Záver
            
            
               Právnym základom navrhovaného rozhodnutia by mal byť článok 207 v spojení s článkom 218 ods. 9 ZFEÚ.
            
            
               2017/0172 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má prijať v mene Európskej únie v Spoločnej rade CARIFORUM – EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zmenu prílohy IX k protokolu 1: Zámorské krajiny a územia
            
            
               RADA EURÓPSKEJ ÚNIE,
            
         
         
            
               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane
                  1
                (ďalej len „dohoda“) bola podpísaná 15. októbra 2008 a predbežne sa vykonáva od 29. decembra 2008.
            
            
               (2)Podľa článku 229 ods. 1 a 2 dohody môže Spoločná rada CARIFORUM – EÚ prijímať rozhodnutia záväzné pre strany a signatárske štáty CARIFORUM-u, ktoré v súlade so svojimi vnútornými predpismi prijmú všetky nevyhnutné opatrenia na ich vykonanie.
            
            
               (3)Spoločná rada CARIFORUM – EÚ má na svojom štvrtom zasadnutí 17. novembra 2017 prijať rozhodnutie o zmene prílohy IX k protokolu 1, ktorá obsahuje zoznam zámorských krajín a území (ZKÚ).
            
            
               (4)Je vhodné stanoviť pozíciu, ktorá sa má prijať v mene Únie v Spoločnej rade CARIFORUM – EÚ, pretože rozhodnutie bude pre Úniu záväzné.
            
            
               (5)Pripojený návrh rozhodnutia Rady predstavuje právny nástroj na zmenu prílohy IX k protokolu 1 k dohode. Cieľom tejto zmeny je zabezpečiť, aby bol zoznam ZKÚ v prílohe IX k protokolu 1 k dohode aktualizovaný a harmonizovaný s prílohou II k ZFEÚ s prihliadnutím na zmenu štatútu troch území na tomto zozname.
            
            
               (6)Keďže sa aktom Spoločnej rady CARIFORUM – EÚ zmení príloha IX k protokolu 1 k dohode, je vhodné ho po prijatí uverejniť v Úradnom vestníku Európskej únie.
            
            
               (7)V Spoločnej rade CARIFORUM – EÚ bude Úniu v súlade s článkom 17 ods. 1 ZEÚ zastupovať Komisia. Členské štáty podporujú pozíciu Únie v súlade s článkom 4 ods. 3 ZEÚ.
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má prijať v mene Únie na štvrtom zasadnutí Spoločnej rady CARIFORUM – EÚ 17. novembra 2017, je založená na návrhu rozhodnutia Spoločnej rady CARIFORUM – EÚ pripojeného k tomuto rozhodnutiu.
            
            
               Článok 2
            
            
               Toto rozhodnutie je určené Komisii a členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 289, 30.10.2008, s. 3.
               
            
      
    ---documentbreak--- 
      
         
               EURÓPSKA KOMISIA
            V Bruseli27. 7. 2017
            COM(2017) 396 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie v Spoločnej rade CARIFORUM – EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zmenu prílohy IX k protokolu 1:Zámorské krajiny a územia
            
               
         
         
            
               PRÍLOHA
            
            
               NÁVRH
            
            
               ROZHODNUTIE SPOLOČNEJ RADY CARIFORUM – EÚ č. …/2017 
            
            
               z...
            
            
               zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zmenu prílohy IX k protokolu 1: Zámorské krajiny a územia
            
            
               SPOLOČNÁ RADA CARIFORUM – EÚ,
            
            
               so zreteľom na Dohodu o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (ďalej len „dohoda“), a najmä na článok 41 protokolu 1 k uvedenej dohode,
            
            
               keďže:
            
            
               (1)V protokole 1 k dohode – týkajúcom sa vymedzenia pojmu „výrobky s pôvodom“ a metód administratívnej spolupráce” – sa definujú zámorské krajiny a územia (ZKÚ) v zmysle zámorských krajín a území stanovených v prílohe IX k uvedenej dohode;
            
            
               (2)V nadväznosti na zmenu štatútu najvzdialenejšieho regiónu Mayotte
                  1
                a zámorského územia Svätý Bartolomej
                  2
                a na nadobudnutie účinnosti rozhodnutia Rady 2013/755/EÚ o pridružení zámorských krajín a území k Európskej únii
                  3
                by sa zoznam zámorských krajín a území uvedený v prílohe IX k protokolu 1 k dohode mal aktualizovať,
            
            
               SA ROZHODLA TAKTO:
            
            
               Článok 1
            
            
               Príloha IX k protokolu 1 sa nahrádza prílohou, ktorá sa nachádza v prílohe k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť […]
            
            
               V [……] [….…] 2017.
            
            
                     
                        Za štáty CARIFORUM-u
                     
                  
                  
                     
                        Za zmluvnú stranu EÚ
                     
                  
               
               PRÍLOHA IX k protokolu 1:
            
            
               Zámorské krajiny a územia
            
         
         
            
               Na účely tohto protokolu „zámorské krajiny a územia“ znamenajú tieto krajiny a územia uvedené v prílohe II k Zmluve o fungovaní Európskej únie:
            
            
               (Tento zoznam neprejudikuje štatút týchto krajín a území, ani budúce zmeny v ich štatúte.)
            
            
               1.Zámorské krajiny a územia, ktoré majú osobitné vzťahy s Dánskym kráľovstvom:
            
            
               –Grónsko.
            
            
               2.Zámorské krajiny a územia, ktoré majú osobitné vzťahy s Francúzskou republikou:
            
            
               –Nová Kaledónia a závislé územia,
            
            
               –Francúzska Polynézia,
            
            
               –Saint Pierre a Miquelon,
            
            
               –Svätý Bartolomej,
            
            
               –Francúzske južné a antarktické územia,
            
            
               –Ostrovy Wallis a Futuna.
            
            
               3.Zámorské krajiny a územia, ktoré majú osobitné vzťahy s Holandským kráľovstvom:
            
            
               –Aruba,
            
            
               –Bonaire,
            
            
               –Curaçao,
            
            
               –Saba,
            
            
               –Svätý Eustach,
            
            
               –Svätý Martin.
            
            
               4.Zámorské krajiny a územia, ktoré majú osobitné vzťahy so Spojeným kráľovstvom Veľkej Británie a Severného Írska:
            
            
               –Anguilla,
            
         
         
            
               –Bermudy,
            
            
               –Kajmanie ostrovy,
            
            
               –Falklandské ostrovy,
            
            
               –Južná Georgia a Južné Sandwichove ostrovy,
            
            
               –Montserrat,
            
            
               –Pitcairnove ostrovy,
            
            
               –Svätá Helena a závislé územia,
            
            
               –Britské antarktické územie,
            
            
               –Britské indickooceánske územie
            
            
               –Ostrovy Turks a Caicos,
            
            
               –Britské Panenské ostrovy.
            
         
         
            
                  
                     (1)
                  Rozhodnutie Európskej rady 2012/419/EÚ z 11. júla 2012, ktorým sa mení a dopĺňa štatút Mayotte vo vzťahu k Európskej únii (Ú. v. EÚ L 204, 31.7.2012, s. 131).
               
               
                  
                     (2)
                  Rozhodnutie Európskej rady 2010/718/EÚ z 29. októbra 2010 o zmene štatútu ostrova Svätý Bartolomej vo vzťahu k Európskej únii (Ú. v. EÚ L 325, 9.12.2010, s. 4).
               
               
                  
                     (3)
                  Rozhodnutie Rady 2013/755/EÚ o pridružení zámorských krajín a území k Európskej únii (Ú. v. EÚ L 76,15.3.2014, s. 56).